REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/42-17

1. mart 2017. godine

B e o g r a d

ZAPISNIK

SA 18. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 1. MARTA 2017. GODINE

 Sednica je počela u 12,00 časova.

Sednici je predsedavao dr Aleksandar Martinović, predsednik Odbora.

 Sednici su prisustvovali članovi Odbora: Aleksandar Marković, Darko Laketić, Katarina Rakić, Dušica Stojković, Aleksandra Đurović, Đorđe Milićević (pristupio sednici nakon utvrđivanja dnevnog reda), Nemanja Šarović (napustio sednicu nakon utvrđivanja dnevnog reda), Branka Stamenković, Branimir Jovanović i Momo Čolaković.

Sednici su prisustvovali zamenici članova Odbora: Vesna Rakonjac, zamenik Veroljuba Matića, Milorad Mirčić, zamenik Vojislava Šešelja (napustio sednicu nakon utvrđivanja dnevnog reda), Ana Stevanović, zamenik Branke Stamenković i Vojislav Vujić, zamenik Petra Petrovića.

Sednici je prisustvovala i narodni poslanik Ljupka Mihajlovska.

Sednici nisu prisustvovali članovi Odbora: Veroljub Matić, Vojislav Šešelj, Bojan Pajtić, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da se započne sprovođenje postupka popune upražnjenog poslaničkog mesta.

Na predlog predsednika, Odbor je većinom glasova utvrdio sledeći

D n e v n i r e d:

-usvajanje zapisnika sa 12,13,14,15,16. i 17. sednice Odbora-

1. Obaveštenje Poslaničke grupe Partija ujedinjenih penzionera Srbije (PUPS) o razlogu prestanka mandata narodnom poslaniku Konstantinu Arsenoviću (01 broj 02-504/17 od 28. februara 2017. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnike sa 12, 13, 14, 15, 16. i 17. sednice Odbora.

 **Prva tačka dnevnog reda:** Obaveštenje Poslaničke grupe Partija ujedinjenih penzionera Srbije (PUPS) o razlogu prestanka mandata narodnom poslaniku Konstantinu Arsenoviću (01 broj 02-504/17 od 28. februara 2017. godine)

 Predsednik Odbora obavestio je članove i zamenike članova Odbora da je Poslanička grupa Partija ujedinjenih penzionera Srbije (PUPS) uputila obaveštenje da je narodni poslanik Konstantin Arsenović preminuo dana 30. januara 2017. godine i da je potrebno konstatovati prestanak mandata imenovanom kako bi se pokrenula propisana procedura za popunu upražnjenog poslaničkog mesta.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 88. stav 1. tačka 8. Zakona o izboru narodnih poslanika u kome se nastupanje smrti navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata narodnom poslaniku Konstantinu Arsenoviću, izabranom sa izborne liste ALEKSANDAR VUČIĆ - SRBIJA POBEĐUJE.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

 Sednica je završena u 12,05 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović